दशहरे का रावण जल चुका था। मौसम में गुनगुनी सी ठंड आ गई थी। पिताजी छुट्टियों में गांव आए थे। उनकी इच्छा थी अब बड़े बेटे विकास को अपने साथ ले जाऊंगा। चार भाई बहनों में मैं सबसे बड़ा पुलकित होकर मां का आंचल छोड़ पिता के साथ रह कर पढ़ाई करने के लिए जाने के तैयार हो गया। ( तब चार ही थे दो बाद में आए) 1978 का साल था तब मैं दूसरी कक्षा में था। गांव के तीन स्कूलों से देश निकाला करार दिया जा चुका था। ( कारण फिर कभी बताउंगा) गांव से निकतम रेलवे स्टेशन कुदरा पहुंचने के लिए बसही पुल से घोड़ागाड़ी का सहारा था। बसहीं तक मेरे गांव से खेतों की मेड से होकर 4 किलोमीटर पैदल चलना पड़ता था। एक सुबह पिता की ऊंगली पकड़कर हम चल पड़े। बसही पुल पर घंटों इंतजार के बाद को तांगा नहीं आया। एक आया तो बोला अब जाउंगा नहीं। उस तांगे से जागा बाबा उतरे। वे मेरी छोटी फुआ के ससुर थे। बड़े बातूनी। उनके साथ गप्पे लड़ाते पिता जी गांव वापस लौट आए। अगले दिन फिर से बोरिया बिस्तर बांधा। इस बार तांगा मिल गया।